3)

14 straipsnis pakeičiamas taip: „14 straipsnis Auditas 1. Kad galėtų pateikti Europos Parlamento ir Tarybos reglamento (ES, Euratomas) Nr. 966/2012 (*1) 59 straipsnio 5 dalies antroje pastraipoje nurodytą nuomonę, audito institucija atlieka sistemos, išlaidų ir sąskaitų auditus. 2. Sistemos auditu patikrinama, ar atsakingos institucijos valdymo ir kontrolės sistemos veikė veiksmingai, kad būtų deramai užtikrinama, kad į metinio likučio mokėjimo prašymą, kuris pateikiamas Komisijai pagal Reglamento (ES) Nr. 514/2014 44 straipsnį, įtraukti finansiniai duomenys būtų teisėti ir tvarkingi. Remdamasi šiuo sistemos auditu audito institucija patikrina atitiktį pagrindiniams Komisijos įgyvendinimo reglamento (ES) 2015/378 (*2) priede nustatytiems reikalavimams ir tai, ar atsakinga institucija tebeatitinka esamo reglamento I priede nustatytus skyrimo kriterijus. 3. Išlaidų auditas atliekamas kiekvienais finansiniais metais remiantis tinkamai atrinktais finansiniais duomenimis, kuriuos atsakinga institucija pripažino atitinkančiais reikalavimus (toliau – sąskaitų projektas), baigus visą Reglamento (ES) Nr. 514/2014 27 straipsnyje ir Komisijos įgyvendinimo reglamente (ES) 2015/840 (*3) nustatytą kontrolę. Prie finansinių duomenų priskiriami visų rūšių mokėjimai, atlikti atsakingos institucijos per finansinius metus, kaip apibrėžta Reglamento (ES) Nr. 514/2014 38 straipsnyje, įskaitant išankstinius mokėjimus, tarpinius mokėjimus, galutinius mokėjimus ir mokėjimus, susijusius su technine pagalba ir parama. Prieglobsčio, migracijos ir integracijos fondo atveju prie finansinių duomenų taip pat priklauso Europos Sąjungoje perkeltų, į ES perkeltų, perduotų ir teisėtai priimtų asmenų skaičius. Išlaidų auditas: — atliekamas remiantis audito seką sudarančiais patvirtinamaisiais dokumentais ir per jį patikrinama, ar sąskaitų projekto finansiniai duomenys yra teisėti ir tvarkingi, — kai tinkama, į jį įtraukiamas paramos gavėjų patirtų išlaidų patikrinimas vietoje, įskaitant mutatis mutandis mokėjimus, susijusius su technine pagalba ir parama, — kai tinkama, į jį įtraukiamas atitikties reikalavimams, nustatytiems pagal Tarybos sprendimus (ES) 2015/1523 ir (ES) 2015/1601 Europos Sąjungoje perkeltiems asmenims, pagal Reglamento (ES) Nr. 516/2014 17 straipsnį Į ES perkeltiems asmenims, pagal Reglamento (ES) Nr. 516/2014 18 straipsnį perduotiems asmenims ir pagal Tarybos sprendimą (ES) 2015/1601 teisėtai priimtiems asmenims, už kuriuos prašoma vienkartinės išmokos, patikrinimas, — patikrina atsakingos institucijos apskaitos sistemoje užregistruotų mokėjimų paramos gavėjams tikslumą ir išsamumą, taip pat sutikrina audito seką visuose lygiuose. Kai audito institucija sąskaitų projekte aptinka reikšmingą klaidų lygį arba nustatytos problemos atrodo sisteminio pobūdžio ir dėl to kyla rizika kitiems pagal nacionalinę programą finansuojamiems mokėjimams, audito institucija užtikrina tolesnį tyrimą, įskaitant prireikus papildomus auditus, siekiant nustatyti problemų mastą. Reikšmingumo lygis turi būti ne didesnis kaip 2 % Sąjungos įnašo finansinių duomenų sąskaitų projekte. Audito institucijai rekomenduoja atsakingai institucijai reikiamus taisomuosius veiksmus, įskaitant, kai tinkama, fiksuoto dydžio finansines pataisas pagal Komisijos įgyvendinimo reglamentą (ES) 2015/378. Audito institucija pateikia išlaidų audito rezultatus ir susijusias rekomendacijas ir taisomąsias priemones 14 straipsnio 8 dalyje minimoje metinėje kontrolės ataskaitoje. 4. Audito institucija parengia tinkamos imties atrankos metodą (toliau – atrankos metodas) pagal tarptautiniu mastu pripažintus audito standartus. Atrankos metodas sudaro galimybę audito institucijai įvertinti bendrą finansinių metų sąskaitų projekto klaidų lygį. Audito institucija 14 straipsnio 8 dalyje minimoje metinėje kontrolės ataskaitoje dokumentais patvirtina savo profesinį sprendimą taikyti statistinį ar nestatistinį atrankos metodą ir atrankos parametrus. Audito institucija saugo įrašus apie taikomą atrankos metodą, aprėpiančius planavimo, atrankos, išbandymo ir įvertinimo etapus, siekdama parodyti, kad pasirinktas atrankos metodas yra tinkamas. Kai negalima taikyti statistinių atrankos metodų, audito institucijos profesiniu sprendimu gali būti taikomas nestatistinis atrankos metodas. Taikant nestatistinį atrankos metodą užtikrinama atsitiktinė imties vienetų atranka, aprėpianti ne mažiau kaip 10 % į sąskaitų projektą įtrauktų finansinių duomenų vertės. Pasirinktas atrankos metodas ir imties dydis leidžia audito institucijai daryti išvadas dėl visos bendrosios visumos, iš kurios atrinkta imtis. Šiam tikslui ir jei taikoma, audito institucija gali sluoksniuoti finansinius duomenis, skirstydama juos į sluoksnius, kurių kiekvieną sudaro panašių ypatybių turintys imties vienetai. Jei audito imčiai priklauso tarpiniai mokėjimai ir (arba) galutiniai mokėjimai, patvirtinantys išankstinius mokėjimus, patvirtintus ankstesnių finansinių metų sąskaitose, šie išankstiniai mokėjimai bus priskiriami išlaidų audito sričiai. Tačiau teikiant ataskaitą 10.2 lentelėje „Išlaidų audito rezultatai“ 14 straipsnio 8 dalyje minimoje metinėje kontrolės ataskaitoje klaidų lygis ir audito sritis apskaičiuojami tik remiantis audito imtimi, atrinkta iš esamų finansinių metų sąskaitų projekto finansinių duomenų. 5. Sąskaitų auditas atliekamas siekiant užtikrinti pagrįstą tikrumą, kad metinėse sąskaitose pateikiama tikra ir teisinga informacija apie finansinius duomenis, apie kuriuos teikiama ataskaita metinio likučio mokėjimo prašyme (galutinėse ataskaitose), kurią atsakinga institucija pateikia Komisijai pagal Reglamento (ES) Nr. 514/2014 44 straipsnį. Kad galėtų padaryti išvadą, ar galutinėse ataskaitose pateikiama tikra ir teisinga informacija, audito institucija patikrina, ar visi finansiniai duomenys ir atsakingos institucijos per finansinius metus gauti ir į parengtas sąskaitas įtraukti viešieji įnašai yra teisingai užfiksuoti apskaitos sistemoje ir atitinka atsakingos institucijos pildomus patvirtinamuosius apskaitos įrašus. Remdamasi šiomis ataskaitomis audito institucija visų pirma: a) patikrina, ar bendra finansinių duomenų suma pateiktame metinio likučio mokėjimo prašyme atitinka išlaidas, nurodytas atsakingos institucijos ataskaitose, ir, jei yra skirtumų, patikrina, ar dokumentais pagrįsti tinkami paaiškinimai dėl sumų sutikrinimo; b) patikrina, ar anuliuotos ir susigrąžintos sumos, susigrąžintinos sumos ir ataskaitinių metų pabaigoje nesusigrąžinamos sumos atitinka į atsakingos institucijos apskaitos sistemą įtrauktas sumas ir yra pagrįstos atsakingos institucijos dokumentais pagrįstais sprendimais; c) įsitikina, kad atsakinga institucija atliko administracinius ir finansinius patikrinimus ir veiklos patikrinimus vietoje pagal Reglamento (ES) Nr. 514/2014 27 straipsnį ir Įgyvendinimo reglamentą (ES) 2015/840. Patikrinimai, nurodyti a, b ir c punktuose, gali būti atliekami naudojant imtį. Remdamasi išlaidų auditų nustatytu klaidų lygiu ir sąskaitų auditų rezultatais, audito institucija apskaičiuoja likutinį klaidų lygį ir pateikia nuomonę, nurodytą Reglamento (ES, Euratomas) Nr. 966/2012 59 straipsnio 5 dalies antroje pastraipoje. Likutinio klaidų lygio apskaičiavimas pagrindžiamas dokumentais 8 pastraipoje nurodytoje metinėje kontrolės ataskaitoje. 6. Jei audito institucija, užbaigusi visą audito darbą, nustato esminių atsakingos institucijos valdymo ir kontrolės sistemų veiksmingo veikimo trūkumų faktų, audito institucija: a) įvertina šių trūkumų finansinį poveikį pagal Komisijos įgyvendinimo reglamentą (ES) 2015/378; b) teikia tinkamas rekomendacijas atsakingai institucijai dėl taisomųjų ir prevencijos priemonių; c) stebi, kaip atsakinga institucija įgyvendina b punkte nurodytas priemones, ir įvertina, ar vykdomas veiksmų planas, kad būtų atkurtas veiksmingas valdymo ir kontrolės sistemų veikimas. 7. Pagal 3 straipsnio 2 dalį audito institucija nustatytus faktus pateikia skiriančiajai institucijai ir nurodo, ar, jos nuomone, atsakinga institucija tebeatitinka skyrimo kriterijus. 8. Audito institucija užtikrina, kad visa su 1, 2, 3, 4, 5, 6 ir 7 dalyse nurodytais jos audito veiksmais susijusi informacija būtų tinkamai pateikta Komisijai. Šiam tikslui audito institucija parengia metinę kontrolės ataskaitą, kurioje išdėstomi pagrindiniai nustatyti faktai. Metinė kontrolės ataskaita parengiama pagal šio reglamento priede nustatytą modelį ir siunčiama Komisijai naudojantis Komisijos įgyvendinimo reglamento (ES) Nr. 802/2014 2 straipsnyje minima elektroninio keitimosi duomenimis sistema. Metinė kontrolės ataskaita išsiunčiama Komisijai ne vėliau kaip per 3 darbo dienas po to, kai atsakinga institucija pateikia Komisijai metinio likučio mokėjimo prašymą pagal Reglamento (ES) Nr. 514/2014 44 straipsnį. (*1) 2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1)." (*2) 2015 m. kovo 2 d. Komisijos įgyvendinimo reglamentas (ES) 2015/378, kuriuo nustatomos Europos Parlamento ir Tarybos reglamento (ES) Nr. 514/2014 taikymo taisyklės, susijusios su metinio sąskaitų patvirtinimo procedūros ir atitikties patvirtinimo procedūros įgyvendinimu (OL L 64, 2015 3 7, p. 30)." (*3) 2015 m. gegužės 29 d. Komisijos įgyvendinimo reglamentas (ES) 2015/840 dėl patikrinimų, kuriuos atlieka atsakingos institucijos pagal Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (OL L 134, 2015 5 30, p. 1).“"